CELEX: 
Language: hr
Date: 2018-04-30 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) br. 1143/2014 Europskog parlamenta i Vijeća u pogledu procjena rizika u odnosu na invazivne strane vrste

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) br. 1143/2014 o invazivnim stranim vrstama (dalje u tekstu „Uredba o invazivnim stranim vrstama”) utvrđuje se okvir za rješavanje pitanja učinka invazivnih stranih vrsta na bioraznolikost i povezane usluge ekosustava te se Komisija ovlašćuje za donošenje, ažuriranje i preispitivanje popisa invazivnih stranih vrsta koje izazivaju zabrinutost u Uniji. Komisiji pomaže Odbor koji se sastoji od predstavnika država članica (dalje u tekstu „Odbor za invazivne strane vrste”). 
            
            
               Preduvjet za razmatranje uvrštenja vrste na popis invazivnih stranih vrsta koje izazivaju zabrinutost u Uniji je postojanje temeljite procjene rizika za tu vrstu poduprte pouzdanim znanstvenim dokazima u kojoj se razmatraju svi elementi utvrđeni člankom 5. stavkom 1. Uredbe o invazivnim stranim vrstama.  
            
            
               Člankom 5. stavkom 1. Uredbe o invazivnim stranim vrstama utvrđeni su svi potrebni elementi za izradu procjene rizika na kojoj se može temeljiti donošenje odluke. U Uredbi o invazivnim stranim vrstama uvažava se da može biti korisno dodatno odrediti te elemente, uključujući pružanjem metodologije za procjenu rizika. Nadalje, znanstvena praksa u području procjena rizika može se dalje razvijati te bi takva kretanja trebalo integrirati u praksu razvoja procjene rizika za potrebe Uredbe o invazivnim stranim vrstama. 
            
            
               Člankom 5. stavkom 3. Uredbe o invazivnim stranim vrstama Komisiju se ovlašćuje za donošenje delegiranih akata kako bi detaljnije odredila tip prihvatljivog dokaza u pogledu mogućnosti uspostave i širenja invazivnih stranih vrsta i pružila detaljan opis elemenata procjene rizika, uključujući metodologiju koju treba primijeniti u procjenama rizika, uzimajući u obzir relevantne nacionalne i međunarodne norme i potrebu da se prednost da mjerama protiv invazivnih stranih vrsta koje su povezane sa značajnim štetnim učinkom na bioraznolikost ili povezane usluge ekosustava, kao i na zdravlje ljudi ili gospodarstvo, ili ih mogu uzrokovati, budući da se takav štetan učinak smatra pogoršavajućim čimbenikom. 
            
            
               U obzir je potrebno uzeti sljedeća razmatranja. 
            
            
               Metodologija je sustav metoda koje se upotrebljavaju u određenom području istraživanja ili aktivnosti. Ovom se Delegiranom uredbom ne namjerava razvijati novu metodu procjene rizika, protokol ili obrazac, kojim bi se zamijenile postojeće i valjane znanstvene prakse u tom području. Naprotiv, svaku bi metodu, protokol ili obrazac koji se primjenjuju za provođenje procjene rizika trebalo smatrati prihvatljivima kao valjani alat za potrebe Uredbe o invazivnim stranim vrstama, sve dok se zajednički elementi, kako su pobliže određeni ovom Delegiranom uredbom, razmatraju na odgovarajući način.
            
            
               Trebalo bi jasno razlikovati procjenu rizika i upravljanje rizicima: procjena rizika je ocjena vjerojatnosti unošenja i širenja organizma i procjena njihovih mogućih posljedica, tj. njome se ocjenjuju povezani rizici; za razliku od toga, upravljanje rizicima je ocjena i odabir mogućnosti i mjera za smanjivanje ili izbjegavanje takvih rizika. Procjena rizika i upravljanje rizicima zajedno čine postupak poznat kao analiza rizika. Stoga se procjenu rizika, uz ocjenu i odabir mogućnosti upravljanja, smatra dijelom alata koji služi za obavješćivanje Odbora za invazivne strane vrste te koji mu omogućuje obavljanje njegovih dužnosti povezanih s upravljanjem rizicima.  
            
            
               Kao takva, procjena rizika treba se temeljiti na dokazima, treba biti stroga i pouzdana te bi u njoj trebalo iznositi činjenice i znanstvene dokaze. Iz tog bi se razloga trebala temeljiti na najboljim dostupnim informacijama, ako je moguće iz znanstvenih izvora koji su prošli istorazinsku ocjenu. Ako takvi znanstveni izvori nedostaju, ili za dopunu tih znanstvenih izvora, mogli bi se upotrebljavati i siva literatura, mišljenja stručnjaka te drugi izvori, ako su ispravno navedeni i popraćeni procjenom nesigurnosti. Ovom se Delegiranom uredbom pružaju smjernice za razvoj i ocjenu procjena rizika te se utvrđuju razina detalja i kvaliteta koje bi se procjenom rizika trebale ostvariti. Njome se nastoji olakšati rad Komisije, država članica i znanstvenog foruma te pružiti potporu Komisiji i Odboru za invazivne strane vrste za bolje donošenje odluka.
            
            
               2.SAVJETOVANJA PRIJE DONOŠENJA AKTA
            
            
               Ova Delegirana uredba izrađena je na temelju niza studija i najbolje dostupne znanstvene literature. 
            
            
               Nadalje, znanstveni forum
                  1
               , stručna skupina koja je uspostavljena na temelju Uredbe o invazivnim stranim vrstama s mandatom za pružanje znanstvenih savjeta u vezi s njezinom provedbom, bio je intenzivno uključen u njezinu pripremu. Znanstveni forum sastoji se od predstavnika znanstvene zajednice, koje imenuju države članice, kako je propisano člankom 28. Uredbe o invazivnim stranim vrstama. Ovaj forum je kao pomoć pripremi ove Delegirane uredbe vodio rasprave na četiri sjednice: raspravu o metodologiji za procjenu rizika 4. travnja 2016. i 21. lipnja 2016. te raspravu o nacrtu teksta ove Delegirane uredbe 6. listopada 2016. i 9. veljače 2017.
            
            
               Nacrt Delegirane uredbe bio je otvoren za primanje povratnih informacija od javnosti između 27. 11. 2017. i 25. 12. 2017. Zaprimljeno je ukupno 69 primjedbi
                  2
               . Primjedbe i način na koji su uzete u obzir sažeto su predstavljeni u sljedećim stavcima. 
            
            
               Neki su sudionici pohvalili utvrđeni pristup. Drugi su bili kritičniji, ali, iako su iznesena neka važna pitanja, drugi se komentari nisu odnosili na Delegiranu uredbu, nego na različite aspekte politike EU-a o invazivnim stranim vrstama u širem kontekstu te stoga nisu bili dalje razmatrani. Ti su se komentari, među ostalim, odnosili na upravljanje rizicima, postupak koji dovodi do sastavljanja popisa vrsta koje izazivaju zabrinutost u Uniji, postupak donošenja odluka Odbora za invazivne strane vrste, sastav znanstvenog foruma, kvalitetu postojećih procjena rizika te troškovnu učinkovitost uvrštavanja vrsta na Unijin popis. 
            
            
               Uredbom o invazivnim stranim vrstama zahtijeva se procjena rizika kako bi se opisale poznate upotrebe i koristi od vrste. Time se pruža kontekst u kojem se procjenjuju rizici koje vrsta predstavlja. Na primjer, korisno je znati radi li se o vrsti kojom se trguje te steći sliku o obimu trgovine kako bi se razumjela vjerojatnost unošenja, važnost određenih putova i pritisak propagula. Međutim, potpuna ekonomska analiza koristi od vrste, ili izravnih i neizravnih ekonomskih troškova i financijskih posljedica za poduzeća, uključujući broj s tim povezanih radnih mjesta, zbog uvrštenja vrste, kako su predložili neki dionici, nije potrebna za procjenu rizika od unošenja, naseljavanja i širenja vrste. 
            
            
               Neki su predložili procjenu vjerojatnosti unošenja i širenja te rasprostranjenja vrste posebno za područja od važnosti za Zajednicu te područja posebne zaštite, uspostavljena na temelju direktiva o prirodi
                  3
               . To nije potrebno jer područje primjene Uredbe o invazivnim stranim vrstama uključuje, ali nije ograničeno na, pružanje potpore tim direktivama. Iz toga proizlazi da bi se procjenama rizika trebali opisivati učinci na sva zahvaćena staništa, kako su predložili neki dionici, a ne ograničavati opis na ugrožena staništa. Delegirani akt prilagođen je kako bi se odrazio taj prijedlog. S obzirom na sposobnost vrste da se razmnožava i širi, neki su predložili da bi procjena najmanje održive populacije ili analiza održivosti populacije trebale biti dio procjene rizika. To su metode koje se upotrebljavaju u konzervacijskoj biologiji kako bi se utvrdili izgledi za preživljavanje ugroženih i osjetljivih vrsta. One nisu posebno važne za procjenu rizika hoće li vrsta postati invazivna jer su se neke invazivne strane vrste sposobne nastaniti i uzrokovati štetu znatno ispod takvih pragova.
            
            
               3.PRAVNI ELEMENTI DELEGIRANOG AKTA
            
            
               Kako je spomenuto u uvodnom dijelu, člankom 5. stavkom 3. Uredbe o invazivnim stranim vrstama pruža se pravna osnova za izradu ove Delegirane uredbe. Člankom 5. stavkom 3. Komisiju se posebno ovlašćuje da: 1) detaljnije opiše tip prihvatljivog dokaza za potrebe članka 4. stavka 3. točke (b), tj. sposobnost naseljavanja i širenja; 2) pruži detaljan opis primjene točaka od (a) do (h) članka 5. stavka 1. te 3) utvrdi metodologiju koja se treba primijeniti pri pripremi procjena rizika, uzimajući u obzir relevantne nacionalne i međunarodne norme.
            
         
         
            
               Ovom se Delegiranom uredbom utvrđuje kako postići te ciljeve: 
            
            
               u članku 1. utvrđuje se primjena zajedničkih elemenata koje treba razmotriti u procjeni rizika, dok se u članku 2. opisuje metodologija kojom se utvrđuju specifikacije i vrsta dokaza na kojima bi se trebala temeljiti procjena rizika, uključujući kada se dokazi odnose na članak 4. stavak 3. točku (b) Uredbe o invazivnim stranim vrstama. Naposljetku, u Prilogu ovoj Uredbi pruža se detaljan opis primjene točaka od (a) do (h) članka 5. stavka 1., odnosno elemenata koje treba razmotriti prilikom izrade procjene rizika.
                     
            
            
               DELEGIRANA UREDBA KOMISIJE (EU) …/...
            
            
               оd 30.4.2018.
            
            
               o dopuni Uredbe (EU) br. 1143/2014 Europskog parlamenta i Vijeća u pogledu procjena rizika u odnosu na invazivne strane vrste 
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1143/2014 Europskog parlamenta i Vijeća od 22. listopada 2014. o sprječavanju i upravljanju unošenja i širenja invazivnih stranih vrsta
                  4
               , a posebno njezin članak 5. stavak 3.,
            
            
               budući da:
            
            
               (1)Komisija je, u skladu s člankom 4. Uredbe (EU) br. 1143/2014, donijela popis invazivnih stranih vrsta koje izazivaju zabrinutost u Uniji („Unijin popis”), koji je potrebno redovito ažurirati. Preduvjet za uvrštenje novih vrsta na Unijin popis jest da je izvršena procjena rizika kako je navedeno u članku 5. te uredbe („procjena rizika”). Člankom 5. stavkom 1. Uredbe (EU) br. 1143/2014 utvrđuju se, u točkama od (a) do (h), zajednički elementi koje treba razmotriti u procjeni rizika („zajednički elementi”).
            
            
               (2)Države članice mogu, u skladu s člankom 4. stavkom 4. Uredbe (EU) br. 1143/2014, podnijeti zahtjeve za uvrštenje invazivnih stranih vrsta na Unijin popis. Tim je zahtjevima potrebno priložiti procjenu rizika. Već postoji nekoliko metoda i protokola za izvršavanje procjene rizika te se upotrebljavaju i poštuje ih se unutar znanstvene zajednice u području bioloških invazija. Vrijednost i znanstvenu pouzdanost takvih metoda i protokola trebalo bi uvažiti. U interesu učinkovite upotrebe postojećih spoznaja, svaku metodu ili protokol koji uključuju zajedničke elemente trebalo bi prihvatiti pri izradi procjene rizika. Međutim, kako bi se zajamčilo da se sve odluke o uvrštavanju vrsta temelje na procjenama rizika slične visoke kvalitete i pouzdanosti te pružilo smjernice za procjenitelje rizika o tome kako osigurati da se zajednički elementi razmotre na primjeren način, potrebno je utvrditi detaljan opis zajedničkih elemenata kao i metodologiju koja će se primjenjivati u procjeni rizika kojih bi se u postojećim metodama i protokolima trebalo pridržavati.
            
            
               (3)Kako bi se procjenom rizika pomoglo pri utemeljenju donošenja odluka na razini Unije, ona bi trebala biti od važnosti za Uniju u cjelini, isključujući najudaljenije regije („područje procjene rizika”). 
            
            
               (4)Kako bi se procjenom rizika pružila pouzdana znanstvena osnova i čvrsti dokazi za utemeljenje donošenja odluka, sve informacije koje ona sadržava, uključujući u odnosu na sposobnost vrste da se nastani i širi u okolišu kako je navedeno u članku 4. stavku 3. točki (b) Uredbe (EU) br. 1143/2014, trebalo bi poduprijeti najboljim dostupnim znanstvenim dokazima. Taj bi aspekt trebalo razmotriti u metodologiji koja se primjenjuje u procjeni rizika.  
            
            
               (5)Invazivne strane vrste ozbiljna su prijetnja za okoliš, ali nisu sve vrste jednako dobro proučene. U slučajevima u kojima vrsta nije prisutna u području procjene rizika ili je prisutna samo u malom broju, možda nema spoznaja o toj vrsti ili su one nepotpune. Do trenutka do kojega se te spoznaje steknu, vrstu se već moglo unijeti u područje procjene rizika ili se ona unutar njega mogla proširiti. Stoga bi se procjenom rizika trebalo moći uzeti u obzir takav nedostatak spoznaja i informacija te razmotriti visok stupanj nesigurnosti u pogledu posljedica unošenja ili širenja predmetne vrste. 
            
            
               (6)Kako bi se procjenom rizika pružila zdrava osnova za utemeljenje donošenja odluka, ona bi trebala podlijegati strogoj kontroli kvalitete,
            
            
               DONIJELA JE OVU UREDBU:
            
            
               Članak 1.
                  Primjena zajedničkih elemenata
            
            
               Deataljan opis primjene zajedničkih elemenata naveden u točkama od (a) do (h) članka 5. stavka 1. Uredbe (EU) br. 1143/2014 („zajednički elementi”) utvrđuje se u Prilogu ovoj Uredbi.
            
            
               Članak 2.
                  Metodologija koju je potrebno primjenjivati u procjeni rizika 
            
            
               1.Procjena rizika uključuje zajedničke elemente, kako je navedeno u Prilogu ovoj Uredbi, te je u skladu s metodologijom utvrđenom u ovom članku. Procjena rizika može se temeljiti na bilo kojem protokolu ili metodi, pod uvjetom da su ispunjeni svi zahtjevi utvrđeni u ovoj Uredbi i u Uredbi (EU) br. 1143/2014.
            
         
         
            
               2.Procjenom rizika obuhvaća se područje Unije, isključujući najudaljenije regije („područje procjene rizika”). 
            
            
               3.Procjena rizika temelji se na najpouzdanijim dostupnim znanstvenim informacijama, uključujući najnovije rezultate međunarodnih istraživanja, koje se podupire upućivanjem na znanstvene publikacije koje su prošle istorazinsku ocjenu. Ako ne postoje znanstvene publikacije koje su prošle istorazinsku ocjenu ili ako su informacije pružene u takvim publikacijama nepotpune, ili radi dopune prikupljenih informacija, znanstveni dokazi mogu uključivati i druge publikacije, mišljenja stručnjaka, informacije koje su prikupila tijela država članica, službene obavijesti i informacije iz baza podataka, uključujući informacije prikupljene putem građanskih inicijativa u području znanosti. Sve se izvore potvrđuje i navodi. 
            
            
               4.Upotrijebljenom metodom ili protokolom omogućuje se dovršavanje procjene rizika čak i ako nema informacija o određenoj vrsti ili ako su informacije o vrsti nedostatne. Ako postoji takav nedostatak informacija, ta se činjenica u procjeni rizika izričito navodi kako nijedno pitanje u procjeni rizika ne bi ostalo neodgovoreno.
            
            
               5.Svaki odgovor dan u procjeni rizika uključuje procjenu razine nesigurnosti ili povjerenja povezane s tim odgovorom, čime se odražava mogućnost da informacije potrebne za odgovor nisu dostupne ili su nedostatne ili činjenicu da su dostupni dokazi proturječni. Procjena razine nesigurnosti ili povjerenja povezane s odgovorom temelji se na dokumentiranoj metodi ili protokolu. Procjena rizika uključuje upućivanje na tu dokumentiranu metodu ili protokol. 
            
            
               6.Procjena rizika uključuje sažetak njezinih različitih sastavnih dijelova, kao i opći zaključak, u jasnom i dosljednom obliku. 
            
            
               7.Postupak kontrole kvalitete sastavni je dio procjene rizika i uključuje barem preispitivanje procjene rizika koje izvršavaju dva istorazinska ocjenjivača. Procjena rizika uključuje opis postupka kontrole kvalitete. 
            
            
               8.Autor(i) procjene rizika i istorazinski ocjenjivači neovisni su i raspolažu relevantnom znanstvenom stručnošću. 
            
            
               9.Autor(i) procjene rizika i istorazinski ocjenjivači ne pripadaju istoj ustanovi. 
            
            
               Članak 3.
                  Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 30.4.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Objavljeno u registru stručnih skupina Komisije i ostalih sličnih subjekata, šifra E03276.
               
               
                  
                     (2)
                  
                        https://ec.europa.eu/info/law/better-regulation/initiatives/ares-2017-5777844/feedback_en
               
               
                  
                     (3)
                  
                        Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.7.1992., str. 7.) i Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica (SL L 20, 26.1.2010., str. 7.).
               
               
                  
                     (4)
                  
                        SL L 317, 4.11.2014., str. 35. 
               
            
      
    ---documentbreak--- 
      
         
         
            
               PRILOG
            
            
               Detaljan opis zajedničkih elemenata
            
            
            
                     
                        Zajednički elementi 
                     
                  
                  
                     
                        Detaljan opis 
                     
                  
               
                     
                        Članak 5. stavak 1. točka (a) – opis vrste i njezina taksonomska pripadnost, njezina povijest te njezino prirodno i potencijalno područje rasprostranjenosti
                     
                  
                  
                     
                        (1) U opisu vrste pružaju se dostatne informacije kako bi se osiguralo da se pripadnost vrste može razumjeti bez upućivanja na dodatnu dokumentaciju.
                     
                     
                     
                        (2) Opseg procjene rizika jasno je označen. Iako bi se, kao opće pravilo, za svaku pojedinu vrstu trebala izraditi jedna procjena rizika, mogu se javiti slučajevi u kojima može biti opravdano izraditi jednu procjenu rizika koja obuhvaća više od jedne vrste (npr. vrste koje pripadaju istom rodu s usporedivim ili istovjetnim obilježjima i učinkom). Jasno se navodi obuhvaća li procjena rizika više od jedne vrste, ili ako ona isključuje ili uključuje samo određene podvrste, niže taksone, hibride, sorte ili pasmine (te, ako je to slučaj, koje podvrste, niže taksone, hibride, sorte ili pasmine). Svaki se takav izbor mora na odgovarajući način opravdati.
                     
                     
                     
                        (3) Opis taksonomske pripadnosti vrste uključuje sve sljedeće elemente:
                     
                     
                        taksonomsku porodicu, red i razred kojima vrsta pripada;
                     
                     
                        trenutačni znanstveni naziv vrste i autora tog naziva;
                     
                     
                        popis najčešćih sinonima trenutačnog znanstvenog naziva;
                     
                     
                        nazive koji se upotrebljavaju u trgovini;
                     
                     
                        popis najčešćih podvrsta, nižih taksona, hibrida, sorta ili pasmina; 
                     
                     
                        informacije o postojanju drugih vrsta koje su joj vrlo slične: 
                     
                     
                        drugih stranih vrsta sa sličnim invazivnim značajkama, koje se izbjegava kao nadomjesne vrste (u tom se slučaju može razmotriti izrada procjene rizika za više od jedne vrste zajedno, usp. točku (2));
                     
                     
                        drugih stranih vrsta sa sličnim invazivnim značajkama, koje bi se moglo upotrijebiti kao potencijalne nadomjesne vrste;
                     
                     
                        zavičajnih vrsta, kako bi se izbjegli moguća pogrešna identifikacija i pogrešno usmjeravanje.
                     
                     
                     
                        (4) Opis povijesti vrste uključuje povijest invazije vrste, uključujući informacije o zemljama u kojima je došlo do invazije (u području procjene rizika i drugdje, ako je to relevantno) te navođenje vremenskog okvira prvih opažanja, naseljavanja i širenja.
                     
                     
                     
                        (5) Opis prirodnog i potencijalnog područja rasprostranjenosti vrste uključuje navođenje kontinenta ili dijela kontinenta, klimatske zone i staništa u kojima se u prirodi vrsta javlja. Ako je to primjenjivo, trebalo bi navesti bi li se vrsta mogla na prirodan način proširiti u područje procjene rizika.  
                     
                     
                  
               
                     
                        Članak 5. stavak 1. točka (b) – opis obrazaca razmnožavanja i širenja te njihove dinamike, uključujući procjenu postoje li uvjeti okoliša potrebni za njihovo razmnožavanje i širenje
                     
                     
                  
                  
                     
                        (1) Opisi obrazaca razmnožavanja i širenja uključuju elemente životnog ciklusa vrste i značajki ponašanja, čime se može objasniti njezina sposobnost naseljavanja i širenja, kao što su strategije razmnožavanja i rasta, kapacitet širenja, životni vijek, zahtjevi u pogledu okoliša i klime, značajke u pogledu specijaliziranosti ili fleksibilnosti te druge raspoložive relevantne informacije.
                     
                     
                     
                        (2) Opis obrazaca i dinamike razmnožavanja uključuje sve sljedeće elemente: 
                     
                     
                     
                        popis i opis mehanizama razmnožavanja vrste; 
                     
                     
                        procjenu o tome postoje li u području procjene rizika povoljni uvjeti okoliša za razmnožavanje vrste; 
                     
                     
                        navođenje pritiska propagula vrste (npr. broj gameta, sjemenki, jajašaca ili propagula, broj reproduktivnih ciklusa po godini) za svaki od tih mehanizama razmnožavanja u odnosu na uvjete okoliša u području procjene rizika.
                     
                     
                     
                        (3) Opis obrazaca i dinamike širenja uključuje sve sljedeće elemente:
                     
                     
                        popis i opis mehanizama širenja vrste;
                     
                     
                        procjenu o tome postoje li u području procjene rizika povoljni uvjeti okoliša za širenje vrste; 
                     
                     
                        navođenje stope svakog od tih mehanizama širenja u odnosu na uvjete okoliša u području procjene rizika. 
                     
                     
                  
               
                     
                        Članak 5. stavak 1. točka (c) – opis mogućih putova unošenja i širenja vrsta, kako namjernog tako i nenamjernog, uključujući prema potrebi proizvode s kojima je vrsta obično povezana
                     
                     
                  
                  
                     
                        (1) Razmatraju se svi relevantni putovi unošenja i širenja. Kao osnova se upotrebljava klasifikacija putova izrađena u okviru Konvencije o biološkoj raznolikosti
                           1
                        . 
                     
                     
                     
                        (2) Opis namjernih putova unošenja uključuje sve sljedeće elemente:
                     
                     
                        popis i opis putova uz navođenje njihove važnosti i povezanih rizika (npr. vjerojatnost unošenja na područje procjene rizika, na temelju tih putova; vjerojatnost preživljavanja, razmnožavanja ili povećanja brojnosti tijekom prijevoza i skladištenja; sposobnost i vjerojatnost prenošenja s tih putova na odgovarajuće stanište ili domaćina), uključujući, ako je to moguće, pojedinosti o određenim početnim i krajnjim točkama putova; 
                     
                     
                        navođenje pritiska propagula (npr. procjena količine ili broja primjeraka, ili učestalost prolaska tim putovima), uključujući vjerojatnost ponovne invazije nakon iskorjenjivanja.
                     
                     
                     
                        (3) Opis nenamjernih putova unošenja uključuje sve sljedeće elemente:
                     
                     
                        popis i opis putova uz navođenje njihove važnosti i povezanih rizika (npr. vjerojatnost unošenja na područje procjene rizika, na temelju tih putova; vjerojatnost preživljavanja, razmnožavanja ili povećanja brojnosti tijekom prijevoza i skladištenja; vjerojatnost neotkrivanja na ulaznoj točki; sposobnost i vjerojatnost prenošenja s tih putova na odgovarajuće stanište ili domaćina), uključujući, ako je to moguće, pojedinosti o određenim početnim i krajnjim točkama putova;
                     
                     
                        navođenje pritiska propagula (npr. procjena količine ili broja primjeraka, ili učestalost prolaska tim putovima), uključujući vjerojatnost ponovne invazije nakon iskorjenjivanja.
                     
                     
                     
                        (4) Opis proizvoda s kojima je unošenje vrste obično povezano uključuje popis i opis proizvoda uz navođenje povezanih rizika (npr. obim trgovinskih tokova; vjerojatnost da proizvod bude kontaminiran ili da služi kao vektor).
                     
                     
                     
                        (5) Opis namjernih putova širenja uključuje sve sljedeće elemente:
                     
                     
                        popis i opis putova uz navođenje njihove važnosti i povezanih rizika (npr. vjerojatnost širenja na područje procjene rizika, na temelju tih putova; vjerojatnost preživljavanja, razmnožavanja ili povećanja brojnosti tijekom prijevoza i skladištenja; sposobnost i vjerojatnost prenošenja s tih putova na odgovarajuće stanište ili domaćina), uključujući, ako je to moguće, pojedinosti o određenim početnim i krajnjim točkama putova; 
                     
                     
                        navođenje pritiska propagula (npr. procjena količine ili broja primjeraka, ili učestalost prolaska tim putovima), uključujući vjerojatnost ponovne invazije nakon iskorjenjivanja.
                     
                     
                     
                        (6) Opis nenamjernih putova širenja uključuje sve sljedeće elemente:
                     
                     
                        popis i opis putova uz navođenje njihove važnosti i povezanih rizika (npr. vjerojatnost širenja na područje procjene rizika, na temelju tih putova; vjerojatnost preživljavanja, razmnožavanja ili povećanja brojnosti tijekom prijevoza i skladištenja; jednostavnost otkrivanja; sposobnost i vjerojatnost prenošenja s tih putova na odgovarajuće stanište ili domaćina), uključujući, ako je to moguće, pojedinosti o određenim početnim i krajnjim točkama putova; 
                     
                     
                        navođenje pritiska propagula (npr. procjena količine ili broja primjeraka, ili učestalost prolaska tim putovima), uključujući vjerojatnost ponovne invazije nakon iskorjenjivanja.
                     
                     
                     
                        (7) Opis proizvoda s kojima je širenje vrste obično povezano uključuje popis i opis proizvoda uz navođenje povezanih rizika (npr. obim trgovine; vjerojatnost da proizvod bude kontaminiran ili da služi kao vektor).
                     
                     
                  
               
                     
                        Članak 5. stavak 1. točka (d) – detaljna procjena rizika od unošenja, naseljavanja i širenja u relevantnim biogeografskim regijama u trenutačnim uvjetima i u predvidivim uvjetima klimatskih promjena
                     
                  
                  
                     
                        (1) Detaljnom procjenom pruža se uvid u rizike unošenja vrsta u relevantne biogeografske regije u području procjene rizika, njihova naseljavanja u njima i njihova širenja unutar njih te se objašnjava kako će predvidivi uvjeti klimatskih promjena utjecati na te rizike. 
                     
                     
                     
                        (2) Detaljna procjena tih rizika ne mora uključivati puni opseg simulacija na temelju različitih scenarija klimatskih promjena sve dok se pruža procjena vjerojatnog unošenja, naseljavanja i širenja u okviru scenarija srednjeg vremenskog okvira (npr. od 30 do 50 godina) uz jasno objašnjenje pretpostavki.
                     
                     
                     
                        (3) Rizici navedeni u točki (1) mogu se, primjerice, opisati u obliku „vjerojatnosti” ili „stope”.
                     
                     
                         
                     
                  
               
                     
                        Članak 5. stavak 1. točka (e) – opis trenutačne rasprostranjenosti vrste, kao i to je li ta vrsta već prisutna u Uniji ili u susjednim zemljama te prognoza njezine vjerojatne buduće rasprostranjenosti
                     
                  
                  
                     
                        (1) Opis trenutačne rasprostranjenosti u području procjene rizika ili u susjednim zemljama uključuje sve sljedeće elemente:
                     
                     
                        popis biogeografskih regija ili morskih podregija u području procjene rizika, u kojima je vrsta prisutna te se naselila;
                     
                     
                        trenutačno stanje naseljavanja vrste u svakoj državi članici i, ako je to relevantno, u susjednim zemljama.
                     
                     
                     
                        (2) Prognoza vjerojatne buduće rasprostranjenosti u području procjene rizika ili u susjednim zemljama uključuje sve sljedeće elemente:
                     
                     
                        popis biogeografskih regija ili morskih podregija u području procjene rizika, u kojima bi se vrsta mogla naseliti, posebno pod predvidivim uvjetima klimatskih promjena;
                     
                     
                        popis država članica i, ako je to relevantno, susjednih zemalja, u kojima bi se vrsta mogla naseliti, posebno pod predvidivim uvjetima klimatskih promjena.
                     
                     
                  
               
                     
                        Članak 5. stavak 1. točka (f) – opis štetnih učinaka na bioraznolikost i povezane usluge ekosustava, na zavičajne vrste, zaštićena područja, ugrožena staništa, kao i na zdravlje ljudi, sigurnost te gospodarstvo, uključujući procjenu mogućeg budućeg utjecaja uzimajući u obzir dostupne znanstvene podatke
                     
                  
                  
                     
                        (1) U opisu se pravi razlika između poznatog učinka i mogućeg budućeg učinka na bioraznolikost i povezane usluge ekosustava. Poznati učinak se opisuje za područje procjene rizika i za treće zemlje, ako je to relevantno (npr. sa sličnim ekoklimatskim uvjetima). Mogući budući učinak procjenjuje se samo za područje procjene rizika. 
                     
                     
                     
                        (2) Opis poznatog učinka i procjena mogućeg budućeg učinka temelje se na najboljim dostupnim kvantitativnim ili kvalitativnim dokazima. Razmjer učinka se ocjenjuje ili se na drugi način klasificira. Sustav ocjenjivanja ili klasifikacije učinka koji se primjenjuje uključuje upućivanje na publikaciju na kojoj se temelji.
                     
                     
                     
                        (3) U opisu poznatog učinka i procjene mogućeg budućeg učinka na bioraznolikost upućuje se na sve sljedeće elemente:
                     
                     
                        različite biogeografske regije ili morske podregije u kojima bi se vrsta mogla naseliti;
                     
                     
                        zahvaćene zavičajne vrste, uključujući vrste s crvenog popisa te vrste navedene u prilozima Direktivi Vijeća 92/43/EEZ
                           2
                         i vrste obuhvaćene Direktivom 2009/147/EZ Europskog parlamenta i Vijeća
                           3
                        ;
                     
                     
                        zahvaćena staništa, uključujući staništa s crvenog popisa te staništa navedena u prilozima Direktivi 92/43/EEZ;
                     
                     
                        zahvaćena zaštićena područja;
                     
                     
                        zahvaćene kemijske, fizičke ili strukturne značajke te funkcioniranje ekosustava;
                     
                     
                        zahvaćeno ekološko stanje vodnih ekosustava ili zahvaćeno stanje okoliša morskih voda.
                     
                     
                     
                        (4) U opisu poznatog učinka i procjene mogućeg budućeg učinka na povezane usluge ekosustava upućuje se na sve sljedeće elemente:
                     
                     
                        usluge opskrbe;
                     
                     
                        usluge regulacije;
                     
                     
                        kulturne usluge.
                     
                     
                     
                        (5) Opis poznatog učinka i procjena mogućeg budućeg učinka na zdravlje ljudi, sigurnost te gospodarstvo uključuju, ako je to relevantno, informacije o:
                     
                     
                        bolestima, alergijama ili drugim poremećajima kod ljudi koje vrsta može izravno ili neizravno izazvati;
                     
                     
                        štetama koje vrsta izravno ili neizravno izaziva s posljedicama za sigurnost ljudi, vlasništva ili infrastrukture;
                     
                     
                        izravnom i neizravnom ometanju gospodarske ili društvene aktivnosti, ili drugim posljedicama za njih, uslijed prisutnosti vrste. 
                     
                     
                  
               
                     
                        Članak 5. stavak 1. točka (g) – procjena mogućih troškova štete
                     
                  
                  
                     
                        (1) U procjeni, u monetarnom ili drugim oblicima, mogućih troškova štete za bioraznolikost i usluge ekosustava ti se troškovi opisuju kvantitativno i/ili kvalitativno, ovisno o tome koje su informacije dostupne. Ako dostupne informacije nisu dostatne za procjenu troškova za cjelokupno područje procjene rizika, upotrebljavaju se kvalitativni podaci ili različite studije slučaja iz cijele Unije ili trećih zemalja, ako su oni dostupni. 
                     
                     
                     
                        (2) U procjeni mogućih troškova štete za zdravlje ljudi, sigurnost i gospodarstvo ti se troškovi opisuju kvantitativno i/ili kvalitativno, ovisno o tome koje su informacije dostupne. Ako dostupne informacije nisu dostatne za procjenu troškova za cjelokupno područje procjene rizika, upotrebljavaju se kvalitativni podaci ili različite studije slučaja iz cijele Unije ili trećih zemalja, ako su oni dostupni. 
                     
                     
                  
               
                     
                        Članak 5. stavak 1. točka (h) – opis poznatih uporaba vrste te društvenih i gospodarskih koristi koje proizlaze iz tih uporaba
                     
                  
                  
                     
                        (1) Opis poznatih uporaba vrste uključuje popis i opis poznatih uporaba vrste u Uniji i drugdje, ako je to relevantno.
                     
                     
                     
                        (2) Opis društvenih i gospodarskih koristi koje proizlaze iz poznatih uporaba vrste uključuju opis značenja za okoliš te društvenog i gospodarskog značenja svake od tih uporaba te navođenje povezanih korisnika, kvantitativno i/ili kvalitativno, ovisno o tome koje su informacije dostupne. Ako dostupne informacije nisu dostatne za pružanje opisa tih koristi za cjelokupno područje procjene rizika, upotrebljavaju se kvalitativni podaci ili različite studije slučaja iz cijele Unije ili trećih zemalja, ako su oni dostupni. 
                     
                     
                  
               
         
         
            
                  
                     (1)
                  
                        UNEP/CBD/SBSTTA/18/9/Add.1. – upućivanja na klasifikaciju putova izrađena u okviru Konvencije o biološkoj raznolikosti smatraju se upućivanjima na najnoviju izmijenjenu verziju te klasifikacije. 
               
               
                  
                     (2)
                  
                        Direktiva Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (SL L 206, 22.7.1992., str. 7.).
               
               
                  
                     (3)
                  
                        Direktiva 2009/147/EZ Europskog parlamenta i Vijeća od 30. studenoga 2009. o očuvanju divljih ptica (SL L 20, 26.1.2010., str. 7.).